CELEX: 32015D0036
Language: hr
Date: 2015-11-18 00:00:00
Title: Odluka (EU) 2016/3 Europske središnje banke оd 18. studenoga 2015. o utvrđivanju načela za davanje povratnih informacija o uspješnosti potkoordinatora iz nacionalnih nadležnih tijela u zajedničkim nadzornim timovima jedinstvenog nadzornog mehanizma (ESB/2015/36)

5.1.2016   
            
            
               HR
            
            
               Službeni list Europske unije
            
            
               L 1/4
            
         ODLUKA (EU) 2016/3 EUROPSKE SREDIŠNJE BANKE
   оd 18. studenoga 2015.
   o utvrđivanju načela za davanje povratnih informacija o uspješnosti potkoordinatora iz nacionalnih nadležnih tijela u zajedničkim nadzornim timovima jedinstvenog nadzornog mehanizma (ESB/2015/36)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 6. stavke 1. i 7.,
   budući da:
   
               (1)
            
            
               Članak 6. stavak 1. Uredbe (EU) br. 1024/2013 (dalje u tekstu: „Uredba o SSM-u”) propisuje da je Europska središnja banka (ESB) odgovorna za učinkovito i dosljedno funkcioniranje jedinstvenog nadzornog mehanizma (SSM). Uvodna izjava 79. Uredbe o SSM-u navodi da je visokomotivirano, dobro obučeno i nepristrano osoblje ključno za provođenje učinkovitog nadzora.
            
         
               (2)
            
            
               U skladu s člancima od 3. do 6. Uredbe (EU) br. 468/2014 Europske središnje banke (2) (dalje u tekstu: „Okvirna uredba o SSM-u”), ESB je nadležan za osnivanje i sastav zajedničkih nadzornih timova sastavljenih od zaposlenika ESB-a i nacionalnih nadležnih tijela. Koordinator zajedničkog nadzornog tima, kojem pružaju pomoć potkoordinator (potkoordinatori) iz nacionalnog nadležnog tijela, osigurava usklađenost rada unutar zajedničkog nadzornog tima.
            
         
               (3)
            
            
               Uzimajući u obzir važnu ulogu potkoordinatora iz nacionalnih nadležnih tijela u usklađivanju članova zajedničkog nadzornog tima iz nacionalnih nadležnih tijela, potrebno je i primjereno uvesti jedinstveni postupak za davanje povratnih informacija o uspješnosti potkoordinatora iz nacionalnih nadležnih tijela u zajedničkim nadzornim timovima. Pomaganjem trajnom poboljšanju uspješnosti potkoordinatora iz nacionalnih nadležnih tijela, povratne informacije o uspješnosti SSM-a pomažu osiguravanju pravilnog funkcioniranja zajedničkih nadzornih timova. Povratne informacije o uspješnosti SSM-a prvotno imaju oblik vremenski ograničenog praktičnog ispitivanja. Na osnovi iskustva stečenog tijekom praktičnog ispitivanja razmotrit će se sveobuhvatnije provođenje mehanizma povratnih informacija o uspješnosti SSM-a. Nacionalna nadležna tijela i ESB isključivo su odgovorni za ocjenjivanje uspješnosti svojih zaposlenika. Nacionalna nadležna tijela mogu koristiti povratne informacije dostavljene u skladu s ovom Odlukom u svakodnevnom upravljanju svojim zaposlenicima, a te povratne informacije mogu služiti kao ulazni podaci u unutarnjem sustavu ocjenjivanja nacionalnih nadležnih tijela, ako je to dozvoljeno temeljem mjerodavnog nacionalnog prava.
            
         
               (4)
            
            
               Europski nadzornik za zaštitu podataka svjestan je da su povratne informacije o uspješnosti potrebne za upravljanje zajedničkim nadzornim timovima i potvrdio je mehanizam povratnih informacija o uspješnosti SSM-a, pod uvjetom da je precizno funkcioniranje mehanizma utvrđeno u pravnom instrumentu donesenom na odgovarajućoj razini,
            
         DONIJELO JE OVU ODLUKU:
   Članak 1.
   Definicije
   Za potrebe ove Odluke, primjenjuju se definicije sadržane u članku 2. Uredbe o SSM-u i članku 2. Okvirne uredbe o SSM-u.
   Članak 2.
   Povratne informacije o uspješnosti SSM-a
   1.   Potkoordinatori iz nacionalnih nadležnih tijela u zajedničkim nadzornim timovima primaju povratne informacije o svojoj uspješnosti i uspješnosti svojih timova u obavljanju zadaća u zajedničkom nadzornom timu, uvažavajući načela navedena u Prilogu I. i u skladu s tim načelima.
   2.   Nakon uspostavljanja glavnih zadaća i ciljeva potkoordinatora iz nacionalnih nadležnih tijela, dostavljaju se povratne informacije s obzirom na ciklus dostavljanja povratnih informacija koji započinje danom stupanja na snagu ove Odluke kako je navedeno u članku 3., a završava 29. veljače 2016.
   Članak 3.
   Stupanje na snagu
   Ova Odluka stupa na snagu 20. studenoga 2015.
   
      Sastavljeno u Frankfurtu na Majni 18. studenoga 2015.
      
         
            Upravno vijeće ESB-a
         
         
            Predsjednik ESB-a
         
         Mario DRAGHI
      
   
   
      (1)  SL L 287, 29.10.2013., str. 63.
   
   
      (2)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar Jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).
   
      PRILOG I.
      
         Načela za davanje povratnih informacija o uspješnosti potkoordinatora iz nacionalnih nadležnih tijela u zajedničkim nadzornim timovima jedinstvenog nadzornog mehanizma
      
      
         (Povratne informacije o uspješnosti SSM-a)
      
      
         Načelo 1.
      
      
         Opseg povratnih informacija o uspješnosti SSM-a
      
      Povratne informacije o uspješnosti SSM-a odnosit će se na koordinatore iz nacionalnih nadležnih tijela u zajedničkim nadzornim timovima, pod uvjetom da rade u zajedničkom nadzornom timu na osnovi najmanje 25 % ekvivalentnog radnog mjesta s punim radnim vremenom kako je određeno okvirom za zapošljavanje odgovarajućeg nacionalnog nadležnog tijela.
      
         Načelo 2.
      
      
         Svrha povratnih informacija o uspješnosti SSM-a
      
      Radi osiguravanja i poboljšavanja uspješnosti SSM-a kao cjeline, povratne informacije o uspješnosti SSM-a potvrdit će i ocijeniti uspješnost potkoordinatora iz nacionalnih nadležnih tijela u provođenju njihovih zadaća, radi daljnjeg unapređenja njihova razumijevanja ciljeva i kompetencija koji su zajednički za SSM te time potaknuti motivaciju članova tima.
      
         Načelo 3.
      
      
         Postupak davanja povratnih informacija o uspješnosti SSM-a za potkoordinatore iz nacionalnih nadležnih tijela
      
      
               
                  1.
               
               
                  Na početku ciklusa dostavljanja povratnih informacija, koordinator zajedničkog nadzornog tima, nakon konzultacija s potkoordinatorom iz nacionalnih nadležnih tijela, utvrđuje glavne zadaće i ciljeve za potkoordinatora iz nacionalnog nadležnog tijela navedenog u načelu 1. Glavne zadaće i ciljevi evidentirat će se na obrascu za povratne informacije o SSM-u.
               
            
               
                  2.
               
               
                  Koordinator zajedničkog nadzornog tima treba svakom potkoordinatoru iz nacionalnog nadležnog tijela navedenog u načelu 1. osigurati stalne smjernice i neformalne povratne informacije tijekom ciklusa dostavljanja povratnih informacija. Kada je ciklus dostavljanja povratnih informacija dovršen, koordinator zajedničkog nadzornog tima dostavit će svakom potkoordinatoru iz nacionalnog nadležnog tijela navedenom u načelu 1. povratnu informaciju s kraja ciklusa, usmeno i u pisanom obliku na obrascu za povratne informacije o SSM-u.
               
            
               
                  3.
               
               
                  Stalne povratne informacije i povratne informacije na kraju ciklusa uzet će u obzir glavne zadaće i ciljeve potkoordinatora iz nacionalnih nadležnih tijela evidentirane na obrascu za povratne informacije o SSM-u, kompetencije SSM-a navedene u Prilogu II. i doprinos njihova tima sveukupnom funkcioniranju zajedničkog nadzornog tima.
               
            
         Načelo 4.
      
      
         Pristup povratnim informacijama o uspješnosti SSM-a
      
      
               
                  1.
               
               
                  Povratne informacije o uspješnosti potkoordinatora iz nacionalnih nadležnih tijela u zajedničkom nadzornom tijelu na kraju ciklusa dostavljanja povratnih informacija mogu se učiniti dostupnim odgovarajućem nacionalnom nadležnom tijelu i ono ih može koristiti u svrhu olakšavanja redovnog upravljanja svojim zaposlenicima, ako je dozvoljeno temeljem važećeg nacionalnog prava.
               
            
               
                  2.
               
               
                  Nacionalna nadležna tijela mogu povratne informacije o uspješnosti SSM-a koristiti kao dodatne ulazne podatke za svoje unutarnje sustave ocjenjivanja uspješnosti, ako je dozvoljeno temeljem važećeg nacionalnog prava.
               
            
               
                  3.
               
               
                  Pristup povratnim informacijama o uspješnosti SSM-a, uključujući njihov prijenos, biti će omogućen nacionalnim nadležnim tijelima u skladu s člankom 8. točkom (a) Uredbe (EZ) br. 45/2001 Europskog parlamenta i Vijeća (1).
               
            
         Načelo 5.
      
      
         Zaštita osobnih podataka obrađenih u kontekstu povratnih informacija o uspješnosti SSM-a
      
      
               
                  1.
               
               
                  ESB će povratne informacije o uspješnosti SSM-a obrađivati u skladu s Uredbom (EZ) br. 45/2001.
               
            
               
                  2.
               
               
                  Povratne informacije o uspješnosti koriste se isključivo u svrhe opisane u načelima 2. i 4. i čuvaju se najduže pet godina.
               
            
         (1)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
   
   
      PRILOG II.
      
         POPIS KOMPETENCIJA SSM-a
      
      
         
            Stručno znanje
         : Poznavanje politika, metodologija i propisa iz područja nadzora, posebno u odnosu na SSM, jednako kao i funkcioniranja financijskih institucija. Praćenje razvojnih trendova u tim područjima i primjenjivanje znanja u odgovarajućim područjima rada.
      
         
            Komunikacija
         : Jasno i sažeto prenošenje informacija grupama ili pojedincima, usmeno ili u pisanom obliku, radi osiguravanja razumijevanja informacije i poruke. Primjereno slušanje drugih i odgovaranje drugima.
      
         
            Suradnja
         : Izgradnja i održavanje trajnih timskih odnosa sa suradnicima radi postizanja europskih ciljeva tima. Razvijanje i održavanje učinkovitih odnosa s drugima radi poticanja i podržavanja timskog rada. Proaktivno dijeljenje podataka, informacija i znanja unutar tima.
      
         
            Odlučnost u postizanju ciljeva
         : Ustrajno i postojano obavljanje zadaća, težnja uspješnim rješenjima uz prilagođavanje vlastitog ponašanja radi pronalaženja odgovarajućeg pristupa u cilju postizanja uspješnog ishoda.
      
         
            Prosudba i nametljivost
         : Analiza i ocjena situacija, podataka i informacija radi razvijanja prikladnih strategija, planova i politika. Razumijevanje i formuliranje različitih i suprotnih gledišta o pojedinom pitanju, ako je potrebno, prilagođavanje pristupa kako se mijenjaju zahtjevi situacije, razmatranje problema s novog stajališta i razvijanje zamisli ili rješenja koja su ponudili drugi. Nastojati potpuno razumjeti problem prije davanja preporuka ili stvaranja zaključaka, pri tome prikupljanje potpunih i točnih informacija, postizanje ispravne prosudbe uljudnim postavljanjem niza nametljivih pitanja i trajno praćenje potencijalnih pitanja i informacija.
      
         
            Široka perspektiva i okrenutost budućnosti
         : Promatranje izvan vlastite uloge, radi uspostavljanja šireg konteksta u kojem netko djeluje, uz puno razumijevanje različitih funkcija/područja, pokazivanjem svijesti o različitim kulturnim kontekstima i točkama gledišta i ocjenjivanjem učinaka vlastitih odluka na druge. Okrenutost budućnosti i predviđanje mogućnosti i prijetnji u budućnosti, poduzimanje radnji radi stvaranja prilika ili radi sprječavanja budućih problema.
      
         
            Objektivnost, savjesnost i neovisnost
         : Neovisno i objektivno postupanje u interesu Unije kao cjeline, na osnovi profesionalnih standarda SSM-a, provjera okolnosti radi dobivanja potpune i stvarne predodžbe o situaciji. Težnja smanjenju ili otklanjanju pristranosti, predrasuda ili subjektivnih procjena oslanjanjem na podatke i činjenice koje se mogu dokazati.
      
         
            Upravljanje timovima SSM-a (primjenjivo samo na rukovodstvo)
         : Vođenje (stvarno/daljinski) timova i njihovo usmjeravanje prema ciljevima tima. Usklađivanje aktivnosti tima preko granica usmjeravanjem i korištenjem njihovih kompetencija i različitosti na najdjelotvorniji i najučinkovitiji način. Rad u cilju smanjenja nejasnoća i suočavanje s njima te pronalaženje načina za vođenje i ostvarenje rezultata u nesigurnim okolnostima.